**УНИВЕРСИТЕТСКА МНОГОПРОФИЛНА БОЛНИЦА ЗА АКТИВНО ЛЕЧЕНИЕ**

**·ЦАРИЦА ЙОАННА-ИСУЛ·ЕАД**

ЕИК: 831605806 гр. София 1527, ул. “Бяло море” № 8; тел: (+359 2) 9432 170, <http://www.isul.eu/>

**ДО Г-ЖА КРЕМЕНА КУНЕВА
ИЗПЪЛНИТЕЛЕН ДИРЕКТОР
ФОНДАЦИЯ „ДАНАЯ“

Копие до:
ДОЦ. Д-Р СИЛВИ КИРИЛОВ – МИНИСТЪР НА ЗДРАВЕОПАЗВАНЕТО**

**Д-Р БОЙКО ПЕНКОВ – ЗАМ. МИНИСТЪР НА ЗДРАВЕОПАЗВАНЕТО**

**Г-ЖА ИВАНКА ДИНЕВА - ИЗПЪЛНИТЕЛЕН ДИРЕКТОР НА ИЗПЪЛНИТЕЛНА АГЕНЦИЯ „МЕДИЦИНСКИ НАДЗОР“

ПРЕДСТАВИТЕЛИТЕ НА БЪЛГАРСКИТЕ МЕДИИ**

**УВАЖАЕМА Г-ЖО КУНЕВА,**

Благодарим ви за загрижеността към работата на Клиниката по детска клинична хематология и онкология на УМБАЛ „Царица Йоанна – ИСУЛ“. Ценим високо всяка протегната ръка.

Напълно подкрепяме стъпките за подобряване на работата в Клиниката по детска клинична хематология и онкология, набелязани от вас. Нещо повече: бихме искали да ви информираме, че **работим по тези направления от повече от година, а има и такива, които вече са приведени в изпълнение.**

Какво е направено в Клиниката по детска клинична хематология и онкология до този момент:

* Току-що беше завършен проектът за мащабен ремонт – преустройство, направен доброволно и безвъзмездно от родители-архитекти на дете, излекувано в клиниката. Предстои изработване на КСС и кандидатстване за финансирането му със средства от бюджета на Министерството на здравеопазването.
* През м. май 2024 г. в клиниката беше извършено основно почистване от фирма за професионално почистване; беше закупено ново бельо и бяха уредени всички други битови проблеми.
* Бяха закупени със средства от дарители нови инфузомати, нови хладилници и ламинарен бокс за Трансплантационната лаборатория; нови компютри за всички работни места в клиниката; нови лаптопи.
* Беше възстановена работата на дом-пансионата, който е напълно безплатен за родителите и пациентите, вкл. братя и сестри. Бихме искали да обърнем внимание, че Клиниката по детска клинична хематология и онкология на УМБАЛ „Царица Йоанна – ИСУЛ“ единствена в страната предлага подобно удобство за семействата на лекуващите се в нея деца.
* Куриерската дейност на клиниката се осъществява от социалните работници, назначени към нея. На родителите не се налага сами да носят изследванията на децата си в лаборатории извън УМБАЛ „Царица Йоанна – ИСУЛ“, освен когато те са по тяхна инициатива и не са предписани от лекар от отделението. Всички разходи за изследвания, които не се покриват от НЗОК, включително и тези, които се извършват в чужбина, се поемат напълно от Фондация „Злато“.
* Увеличени са заплатите и се осигуряват средства за ежемесечни ДМС за целия персонал, поради което успяхме да осигурим необходимия медицински персонал и да възстановим костно-мозъчните трансплантации. В момента средната заплата на медицинските сестри и лекарите в клиниката превишава чувствително средната за сектора.
* Предстои всички лекари от клиниката, както и лекарите - анестезиолози от КАИЛ, да участват и получат сертификати след преминато обучение в курс по палиативни грижи за повишаване на уменията и квалификацията им в грижите за нуждаещи се пациенти. Този курс ще бъде заплатен от болницата.
* Предстои разкриването на Отделение по палиативни грижи към клиниката, което ще бъде част от пилотен проект за България, съвместно със националната ракова мрежа в България (СОНМ), за осъвременяване на палиативните грижи в нашата страна.
* От месец март 2025 г. в клиниката ще започне работа втори психолог, специализирал и работил в детско онкологично отделение в Германия.
* С подкрепата на ИАМН ще се реализират няколкоседмични специализации на всички медицински сестри и млади лекари в Клиниката по детска клинична хематология и онкология на УМБАЛ „Царица Йоанна – ИСУЛ“ в една от най-големите детски онкологични клиники в Германия, тази във Вюрцбург, в която се извършват костно-мозъчни трансплантации.
* На всеки 2-3 месеца се провеждат съвместни обсъждания на тежки и трудно лечими пациенти с лекарите от клиниката във Вюрцбург. В периодите между тези туморни бордове се консултират и пациенти, при които спешно трябва да се вземе решение за поведение.
* Ежемесечно се обсъждат на съвместни онкологични комитети с колегите от Клиниката по детска хирургия всички общи пациенти, с цел да се приеме най-доброто лечение за тях.
* Ежегодно се провежда среща на подобни клиника от Източна и Югоизточна Европа (Унгария, Румъния, Словения, Македония, Сърбия, Чехия, Полша и др.), в които екипът на Клиниката по детска клинична хематология и онкология на УМБАЛ „Царица Йоанна – ИСУЛ“ взима активно участие. На тези срещи се дискутират новостите и проблемите на споменатите държави в областта на детската онкология и се утвърждават общи протоколи за лечение и поведение при децата с такива заболявания.
* Клиниката е активен член на Европейското и Световно дружества по детска онкология (SIОP и SIOPE), като ежегодно към Европейската референтна мрежа (ERN) се изпращат резултати и данни на пациентите за включване в международната статистика.
* Лекарите и медицинските сестри редовно участват в български и международни конгреси и конференции по педиатрия и детска онкология и хематология.

Въпреки всичко изброено, върху което от повече от година се работи активно, винаги сме готови да приемем и допълнителна подкрепа.

**С УВАЖЕНИЕ,**

**ЛЮБОМИР ПЕНЕВ
ИЗПЪЛНИТЕЛЕН ДИРЕКТОР
УМБАЛ „ЦАРИЦА ЙОАННА – ИСУЛ“**